ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/1357 ΤΗΣ ΕΠΙΤΡΟΠΗΣ

της 25ης Μαΐου 2022

για την τροποποίηση του κανονισμού (ΕΕ) 2019/1241 του Ευρωπαϊκού Κοινοβουλίου και του Συμβουλίου όσον αφορά τα χτένια του Ατλαντικού (Pecten maximus) στη Μάγχη

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) 2019/1241 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τη διατήρηση αλιευτικών πόρων και την προστασία θαλάσσιων οικοσυστημάτων μέσω τεχνικών μέτρων, την τροποποίηση των κανονισμών (ΕΚ) αριθ. 1967/2006, (ΕΚ) αριθ. 1224/2009 του Συμβουλίου και των κανονισμών (ΕΕ) αριθ. 1380/2013, (ΕΕ) 2016/1139, (ΕΕ) 2018/973, (ΕΕ) 2019/472 και (ΕΕ) 2019/1022 του Ευρωπαϊκού Κοινοβουλίου και του Συμβουλίου και την κατάργηση των κανονισμών (ΕΚ) αριθ. 894/97, (ΕΚ) αριθ. 850/98, (ΕΚ) αριθ. 2549/2000, (ΕΚ) αριθ. 254/2002, (ΕΚ) αριθ. 812/2004 και (ΕΚ) αριθ. 2187/2005 του Συμβουλίου (1), και ιδίως το άρθρο 15 παράγραφος 2,

Εκτιμώντας τα ακόλουθα:

(1) Το παράρτημα VI του κανονισμού (ΕΕ) 2019/1241,προβλέπει ειδικές διατάξεις σχετικά με τα τεχνικά μέτρα που θεσπίζονται σε περιφερειακό επίπεδο για τα Βορειοδυτικά Ύδατα.

(2) Το Βέλγιο, η Ιρλανδία, η Γαλλία, οι Κάτω Χώρες και η Ισπανία («τα ενδιαφερόμενα κράτη μέλη») έχουν άμεσο διαχειριστικό συμφέρον όσον αφορά τους τύπους αλιείας στη Μάγχη. Σύμφωνα με το άρθρο 15 παράγραφος 3 του κανονισμού (ΕΕ) 2019/1241, τα ενδιαφερόμενα κράτη μέλη υπέβαλαν την κοινή σύσταση στην Επιτροπή για την έκδοση της κατ’ εξουσιοδότηση πράξης στις 30 Απριλίου 2021. Η κοινή σύσταση διαβιβάστηκε από τα ενδιαφερόμενα κράτη μέλη στο Γνωμοδοτικό Συμβούλιο Βορειοδυτικών Υδάτων (NWWAC) για διαβούλευση.

(3) Η κοινή σύσταση που υποβλήθηκε από τα ενδιαφερόμενα κράτη μέλη όσον αφορά τα χτένια του Ατλαντικού (Pecten maximus) στη Μάγχη πρότεινε την καθιέρωση ζώνης αποκατάστασης αποθεμάτων στα ενωσιακά ύδατα της διαίρεσης ICES 7d νοτίως του γεωγραφικού πλάτους 49° 42′ Β και έως το όριο των γαλλικών χωρικών υδάτων, καθώς και την καθιέρωση περιόδου απαγόρευσης της αλιείας στα ενωσιακά ύδατα των διαιρέσεων ICES 7d και 7e.

(4) Το καλοκαίρι του 2021 η Ένωση και το Ηνωμένο Βασίλειο διεξήγαγαν συζητήσεις με σκοπό την επίτευξη ad hoc συμφωνίας για τις εποχικές απαγορεύσεις όσον αφορά τα χτένια του Ατλαντικού για το 2021. Οι εν λόγω εποχιακές απαγορεύσεις βασίστηκαν στα μέτρα που προτάθηκαν στην κοινή σύσταση που υπέβαλαν τα οικεία κράτη μέλη στις 30 Απριλίου 2021. Ως εκ τούτου, συμφωνήθηκε αμοιβαία ικανοποιητική προσέγγιση βάσει της οποίας η Ένωση και το Ηνωμένο Βασίλειο τήρησαν ειδικές εποχιακές απαγορεύσεις αλιείας χτενιού στη Μάγχη από τον Αύγουστο έως τον Οκτώβριο του 2021.

(5) Δεδομένου ότι η κοινή σύσταση προτείνει αλλαγές στο παράρτημα VI του κανονισμού (ΕΕ) 2019/1241, ο παρών κατ’ εξουσιοδότηση κανονισμός αποσκοπεί στην ενσωμάτωση των διατάξεων που ζητούν τα ενδιαφερόμενα κράτη μέλη σε μία ενιαία πράξη.

(6) Τα μέτρα που περιλαμβάνονται στον παρόντα κανονισμό έχουν αξιολογηθεί σύμφωνα με το άρθρο 15 του κανονισμού (ΕΕ) 2019/1241. Τα ενδιαφερόμενα κράτη μέλη παρείχαν στοιχεία ώστε να αποδείξουν ότι οι προτάσεις συμμορφώνονται με το άρθρο 15 παράγραφοι 4 του κανονισμού (ΕΕ) 2019/1241.

(7) Ζητήθηκε η γνώμη της ομάδας εμπειρογνωμόνων για την αλιεία και την υδατοκαλλιέργεια μέσω γραπτής διαδικασίας.

(8) Η Επιστημονική, Τεχνική και Οικονομική Επιτροπή Αλιείας (ΕΤΟΕΑ) ανέλυσε και αξιολόγησε θετικά τα αποδεικτικά στοιχεία που υπέβαλαν τα ενδιαφερόμενα κράτη μέλη. Κατέληξε στο συμπέρασμα (2) ότι η απαγόρευση της αλιείας χτενιού από όλους τους στόλους κατά τη διάρκεια συγκεκριμένης χρονικής περιόδου αποτελεί σημαντικό βήμα προόδου και συμπίπτει με τα συμπεράσματα της ΕΤΟΕΑ (3). Η ΕΤΟΕΑ κατέληξε επίσης στο συμπέρασμα ότι η παράταση της προθεσμίας (15 Μαΐου έως 15 Οκτωβρίου) για την απαγόρευση στην ανατολική Μάγχη νοτίως του γεωγραφικού πλάτους 49° 42′Β είναι πιθανό να είναι επωφελής για τη βιομάζα του αποθέματος. Επιπλέον, η ΕΤΟΕΑ δήλωσε ότι, παρότι η απαγόρευση στην υπόλοιπη περιοχή των διαιρέσεων ICES 7d και 7e (15 Μαΐου έως 30 Σεπτεμβρίου) είναι ελαφρώς μικρότερη από εκείνη που ισχύει για το Baie de Seine, το μέτρο αυτό εξακολουθεί να είναι ευεργετικό, δεδομένου ότι εφαρμόζεται σε όλους τους στόλους. Τα προτεινόμενα μέτρα θα πρέπει, συνεπώς, να περιληφθούν στον παρόντα κανονισμό.

(9) Τα μέτρα του παρόντος κανονισμού που εφαρμόζονται στα ενωσιακά ύδατα επιδιώκουν τους στόχους που ορίζονται στο άρθρο 494 παράγραφοι 1 και 2 της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, (στο εξής: συμφωνία) αφετέρου, και λαμβάνουν υπόψη τις αρχές που αναφέρονται στο άρθρο 494 παράγραφος 3 της εν λόγω συμφωνίας. Εφαρμόζονται με την επιφύλαξη τυχόν μέτρων που εφαρμόζονται στα ύδατα του Ηνωμένου Βασιλείου.

(10) Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στον προγραμματισμό της αλιευτικής περιόδου των σκαφών της Ένωσης και στις συναφείς οικονομικές δραστηριότητες, ο παρών κανονισμός θα πρέπει αρχίζει να ισχύει την επομένη της δημοσίευσής του.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Ο κανονισμός (ΕΕ) 2019/1241 τροποποιείται σύμφωνα με το παράρτημα του παρόντος κανονισμού.

Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Μαΐου 2022. Για την Επιτροπή Η Πρόεδρος Ursula VON DER LEYEN

(1) ΕΕ L 198 της 25.7.2019, σ. 105.

(2) Επιστημονική, Τεχνική και Οικονομική Επιτροπή Αλιείας (ΕΤΟΕΑ) — Evaluation of Joint Recommendations on the Landing Obligation and on the Technical Measures Regulation (STECF-21-05) (Αξιολόγηση από την ΕΤΟΕΑ των κοινών συστάσεων σχετικά με την υποχρέωση εκφόρτωσης και τον κανονισμό για τα τεχνικά μέτρα). EUR 28359 EN, Υπηρεσία Εκδόσεων της Ευρωπαϊκής Ένωσης, Λουξεμβούργο, 2021, ISBN 978-92-76-40593-1, doi:10.2760/83668, JRC126128.

(3) Επιστημονική, Τεχνική και Οικονομική Επιτροπή Αλιείας (ΕΤΟΕΑ) — 52η έκθεση ολομέλειας (PLEN-16-02). Υπηρεσία Επισήμων Εκδόσεων της Ευρωπαϊκής Ένωσης, Λουξεμβούργο· EUR 28106 EL· doi:10.2788/6958.